Konklużjonijiet tal-Kunsill u tar-rappreżentanti tal-Gvernijiet tal-Istati Membri, imlaqqgħin fi ħdan il-Kunsill, dwar il-promozzjoni tad-dimensjoni interġenerazzjonali fil-qasam taż-żgħażagħ biex jitrawmu d-djalogu u l-koeżjoni soċjali

(2022/C 495/03)

IL-KUNSILL U R-RAPPREŻENTANTI TAL-GVERNIJIET TAL-ISTATI MEMBRI MLAQQGĦIN FI ĦDAN IL-KUNSILL

FILWAQT LI JIRRIKONOXXU LI:

1. L-Għan Ewropew dwar iż-Żgħażagħ # 3 fl-Istrateġija tal-UE għaż-Żgħażagħ, intitolat “Soċjetajiet inklużivi”, għandu l-għan li “jiġu pprovduti aktar spazji, opportunitajiet, riżorsi u programmi li jrawmu d-djalogu (1) u l-koeżjoni soċjali, u jiġġieldu kontra d-diskriminazzjoni u s-segregazzjoni” u l-Għan Ewropew dwar iż-Żgħażagħ # 4 intitolat “Informazzjoni u djalogu kostruttiv” għandu l-għan li jiżgura li ż-żgħażagħ jinvolvu ruħhom fi djalogu parteċipattiv u kostruttiv.

2. Filwaqt li tibni fuq il-possibbiltajiet eżistenti fil-livell Ewropew, nazzjonali, reġjonali u lokali, is-Sena Ewropea taż-Żgħażagħ (2022) tirrikonoxxi l-ħtieġa li ż-żgħażagħ jingħataw is-setgħa u jiġu onorati, appoġġati u involuti biex jiġi żgurat li l-interessi u l-ħtiġijiet tagħhom jitqiesu kif xieraq f’azzjonijiet politiċi fl-oqsma ta’ politika kollha (2). Id-dimensjoni interġenerazzjonali tal-politiki dwar iż-żgħażagħ turi li hija kruċjali għall-ksib tal-objettivi tas-Sena u għall-iżgurar tal-wirt tagħha b’mod soċjalment koeżiv.

3. Il-ħidma fost iż-żgħażagħ għandha, fost affarijiet oħra, il-potenzjal li tgħin biex jiġu involuti ż-żgħażagħ bi sfondi u kondizzjonijiet tal-għajxien differenti, inkluż dawk b’inqas opportunitajiet, f’tipi differenti ta’ proġetti u attivitajiet interġenerazzjonali u tista’ sservi bħala strument siewi għall-promozzjoni tad-djalogu interġenerazzjonali, is-solidarjetà interġenerazzjonali u l-ekwità interġenerazzjonali kif ukoll għall-bini ta’ relazzjonijiet pożittivi bejn persuni ta’ ġenerazzjonijiet differenti.

4. Il-Kunsilli taż-żgħażagħ, l-organizzazzjonijiet taż-żgħażagħ, l-istrutturi tal-ħidma fost iż-żgħażagħ, in-networks taż-żgħażagħ u l-gruppi mhux formali taż-żgħażagħ jista’ jkollhom rwol importanti fil-promozzjoni tad-djalogu, l-ekwità u s-solidarjetà interġenerazzjonali. Bl-għarfien espert (3) u l-kompetenza tagħhom dwar iż-żgħażagħ huma joħolqu spazju għall-esperimentazzjoni u jistgħu jikkontribwixxu għall-iskoperta ta’ soluzzjonijiet innovattivi u modi ta’ kollaborazzjoni interġenerazzjonali.

5. Il-pandemija tal-COVID-19 u l-gwerra ta’ aggressjoni Russa kontra l-Ukrajna - li kkawżat influss bla preċedent ta’ refuġjati Ukreni fl-Ewropa fl-2022 - urew li l-voluntiera ta’ kull età huma importanti għas-soċjetajiet fil-promozzjoni tar-reżiljenza tas-soċjetà fil-konfront ta’ sitwazzjonijiet ta’ kriżi. Il-volontarjat taż-żgħażagħ fl-Istati Membri matul il-pandemija u l-influss ta’ refuġjati wrew il-potenzjal tagħhom li jippromwovu s-solidarjetà interġenerazzjonali u joħolqu rabtiet interġenerazzjonali bejn iż-żgħażagħ u gruppi ta’ età oħra (4).

6. Il-volontarjat interġenerazzjonali jlaqqa’ flimkien iż-żgħażagħ u l-persuni akbar fl-età f’attivitajiet, programmi u proġetti bi skop u ta’ benefiċċju reċiproku li jippromwovu solidarjetà, fehim aktar profond u rispett bejn il-ġenerazzjonijiet, u jgħin biex jinbnew komunitajiet aktar koeżivi.

7. Id-distakk diġitali juri inugwaljanza li ilha teżisti fl-iżvilupp tal-ħiliet u fl-għoti ta’ aċċess għal teknoloġiji ġodda. Il-Green Paper tal-Kummissjoni dwar it-Tixjiħ tagħraf li “l-investiment fil-ħiliet diġitali, l-iżvilupp tal-komunità u l-koeżjoni interġenerazzjonali jistgħu jipprevjenu d-deterjorament tas-saħħa u l-benessri mentali u jnaqqsu l-inugwaljanzi” (5). Il-kondiviżjoni tal-ħiliet u l-għarfien diġitali hija qasam fejn iż-żgħażagħ jista’ jkollhom rwol ewlieni u jistgħu jgħinu biex jinħoloq sens aktar b’saħħtu ta’ konnessjoni interġenerazzjonali ma’ persuni akbar minnhom (6).

8. Il-programmi u l-inizjattivi tal-UE bħall-Erasmus+, il-Korp Ewropew ta’ Solidarjetà, id-Djalogu tal-UE maż-Żgħażagħ, is-Sena Ewropea taż-Żgħażagħ 2022, il-Konferenza dwar il-Futur tal-Ewropa, il-Bauhaus Ewropea l-Ġdida, kif ukoll il-Fondi Strutturali u ta’ Investiment Ewropej (FSIE), inkluż ALMA (Aspira, Tgħallem, Aħkem, Ikseb) taħt il-Fond Soċjali Ewropew+ u l-Istrument tal-Unjoni Ewropea għall-Irkupru (NextGenerationEU), għandhom il-potenzjal li jkunu strumenti siewja għall-promozzjoni tad-djalogu interġenerazzjonali u l-inkoraġġiment tas-solidarjetà interġenerazzjonali fil-qasam taż-żgħażagħ fil-livell lokali, reġjonali, nazzjonali u Ewropew. Proġetti bbażati fuq attivitajiet ta’ volontarjat u solidarjetà huma prova ħajja tal-impenn taż-żgħażagħ li jkunu involuti b’mod attiv fi djalogu interġenerazzjonali u s-solidarjetà, fost affarijiet oħra.

9. Il-promozzjoni tal-ekwità interġenerazzjonali permezz ta’ politiki relatati maż-żgħażagħ (7) fil-livelli kollha hija rilevanti ħafna, speċjalment f’żoni rurali, remoti, periferiċi u inqas żviluppati u fir-reġjuni ultraperiferiċi. Il-proporzjon dejjem jiċkien ta’ ġenerazzjonijiet iżgħar fi Stati Membri differenti (8) u l-“eżodu ta’ mħuħ” jirrappreżentaw sfida serja għal ħafna minn dawn il-komunitajiet, fejn huwa kruċjali li tingħata prijorità ogħla lill-ekwità interġenerazzjonali billi jiġu fformulati politiki ta’ appoġġ relatati maż-żgħażagħ (9) biex tiġi żgurata l-koeżjoni.

10. L-ugwaljanza bejn il-ġeneri (10) jeħtieġ li tiġi żgurata meta tiġi ffaċilitata dimensjoni interġenerazzjonali fil-politiki relatati maż-żgħażagħ u meta tiġi pprovduta ħidma fost iż-żgħażagħ. Dan jeħtieġ sforzi mhux biss mill-gvernijiet, iżda wkoll mis-soċjetà ċivili inkluż l-organizzazzjonijiet taż-żgħażagħ, il-mexxejja taż-żgħażagħ, il-persuni li jaħdmu maż-żgħażagħ, il-media u s-settur privat.

11. Id-Djalogu tal-UE maż-Żgħażagħ bħala l-akbar mekkaniżmu parteċipattiv għaż-żgħażagħ fl-UE u s-sistema ta’ ġestjoni konġunta tal-Kunsill tal-Ewropa jipprovdu spazji għall-kunċettwalizzazzjoni tad-djalogu interġenerazzjonali bħala proċess li fih persuni ta’ etajiet differenti jkollhom spazju għal riflessjoni u koproduzzjoni komuni. Matul il-Konferenza tal-UE dwar iż-Żgħażagħ fi Praga fil-11-13 ta’ Lulju 2022, iż-żgħażagħ esprimew il-fehma li d-djalogu interġenerazzjonali ma għandux jissostitwixxi djalogu dirett taż-żgħażagħ ma’ dawk li jfasslu l-politika, iżda għandu jsir flimkien miegħu.

IQISU LI:

12. Huwa importanti li jiġi promoss id-djalogu kemm fost iż-żgħażagħ kif ukoll bejnhom u l-ġenerazzjonijiet akbar fl-età. Il-benefiċċji li jinġabru l-esperjenza u l-kompetenzi ta’ ġenerazzjonijiet differenti huma sinifikanti u jikkontribwixxu għall-bini ta’ soċjetajiet paċifiċi u koeżivi bbażati fuq ir-rispett reċiproku, l-empatija, is-solidarjetà u fehim tal-ħtiġijiet tal-gruppi tal-etajiet kollha.

13. L-involviment taż-żgħażagħ fi djalogu interġenerazzjonali u fi proġetti ta’ solidarjetà interġenerazzjonali, inkluż attivitajiet ta’ volontarjat, jippermetti liż-żgħażagħ jiksbu kompetenzi trasversali u ħiliet soċjali, li jistgħu jiġu applikati f’oqsma oħra ta’ ħajjithom. L-involviment attiv ta’ ġenerazzjonijiet differenti fid-djalogu interġenerazzjonali jikkontribwixxi għall-iżvilupp ta’ ħiliet interpersonali u l-adattabbiltà reċiproka u jgħin biex jinbnew ir-reżiljenza u l-benesseri tas-soċjetà permezz tal-involviment soċjali, il-kultivazzjoni ta’ konnessjonijiet soċjali u l-prevenzjoni tal-iżolament soċjali.

14. Il-promozzjoni tal-ekwità interġenerazzjonali permezz ta’ approċċ olistiku u li jħares ’il quddiem lejn l-iżvilupp ta’ politiki relatati maż-żgħażagħ tikkontribwixxi għall-koeżjoni soċjali. Dawk li jfasslu l-politika appoġġati minn riċerkaturi, persuni li jaħdmu maż-żgħażagħ, organizzazzjonijiet taż-żgħażagħ, professjonisti oħra (11) u partijiet ikkonċernati rilevanti oħra jeħtieġ li juru impenn politiku qawwi biex jaġixxu fuq l-inugwaljanzi kemm fi ħdan kif ukoll bejn ġenerazzjonijiet differenti u jindirizzaw l-isfidi interġenerazzjonali. Hemm bżonn li jkollhom aċċess għal data u evidenza nazzjonali jew Ewropej eżistenti, diżaggregati skont l-età, li jimmonitorjaw l-inugwaljanzi bejn iż-żgħażagħ minn sfondi u kondizzjonijiet tal-għajxien differenti u bejn il-gruppi ta’ età.

15. Dawk li jfasslu l-politika, l-organizzazzjonijiet taż-żgħażagħ inkluż il-kunsilli lokali taż-żgħażagħ, iż-żgħażagħ, il-persuni li jaħdmu maż-żgħażagħ, il-mexxejja taż-żgħażagħ, ir-riċerkaturi, l-edukaturi u partijiet ikkonċernati rilevanti oħra jeħtieġ li jikkunsidraw, fejn rilevanti, miżuri addizzjonali u approċċi innovattivi li jistgħu jlaqqgħu liż-żgħażagħ flimkien ma’ gruppi ta’ età oħra fil-proċessi tat-teħid tad-deċiżjonijiet.

16. L-eteroġeneità tal-ġenerazzjonijiet, f’termini ta’ diversi karatteristiċi individwali u ta’ grupp, inkluż il-kapaċitajiet mentali u fiżiċi, il-kundizzjonijiet soċjoekonomiċi u l-identitajiet li jħaddnu, trid tiġi rispettata sabiex il-ġenerazzjonijiet kollha jkollhom opportunità ugwali li jgawdu parteċipazzjoni sħiħa u effettiva fi djalogu interġenerazzjonali fil-livelli kollha tat-teħid tad-deċiżjonijiet li jaffettwa l-ħajja personali, professjonali u soċjali tagħhom.

17. Huwa importanti li jiġu appoġġati l-ħaddiema li jaħdmu maż-żgħażagħ bi ħlas u b’mod volontarju fil-promozzjoni u l-implimentazzjoni tad-dimensjoni interġenerazzjonali fil-ħidma tagħhom. Jenħtieġ li l-edukazzjoni u t-taħriġ ta’ persuni li jaħdmu maż-żgħażagħ bi ħlas u b’mod volontarju fuq id-dimensjoni interġenerazzjonali jiġu adattati, fejn xieraq, biex jippromwovu s-solidarjetà u l-ekwità interġenerazzjonali meta tiġi pprovduta ħidma fost iż-żgħażagħ u fl-attivitajiet ta’ volontarjat.

18. Għandu jiġi esplorat l-involviment tar-riċerkaturi fl-iżvilupp ta’ miżuri strutturali fit-tul għall-promozzjoni tas-solidarjetà u l-ġustizzja interġenerazzjonali, pereżempju permezz tal-għoti ta’ indikaturi rigward l-ekwità interġenerazzjonali jew permezz ta’ pubblikazzjonijiet ta’ riċerka perjodiċi li jeżaminaw l-ekwità interġenerazzjonali.

19. Inizjattivi innovattivi ta’ djalogu interġenerazzjonali dwar l-iżvilupp tal-ħiliet diġitali jistgħu jħeġġu liż-żgħażagħ Ewropej jiffaċilitaw l-involviment tal-pari tagħhom u ta’ persuni akbar fl-età fit-tranżizzjoni diġitali. Inizjattivi bħal dawn, li għandhom l-għan li jsaħħu l-pożizzjoni tal-komunitajiet biex isaħħu l-ħiliet tagħhom ta’ litteriżmu diġitali, jistgħu jnaqqsu s-solitudni tal-membri tal-komunità, jikkontribwixxu għall-benesseri tagħhom u jżidu l-inklużjoni soċjali tagħhom u b’hekk jgħinu biex jinbnew komunitajiet koeżivi.

20. Il-kunċett ta’ żvilupp sostenibbli, kif imsemmi fl-Għanijiet ta’ Żvilupp Sostenibbli tan-Nazzjonijiet Uniti, u l-ħtieġa li tissaħħaħ id-dimensjoni soċjali tiegħu, jinvolvi l-involviment attiv taċ-ċittadini ta’ kull età fil-bini ta’ komunitajiet sikuri, inklużivi u koeżivi. Ir-rikonoxximent soċjetali tad-diversi ħtiġijiet u responsabbiltajiet ta’ gruppi ta’ etajiet varji jista’ jissaħħaħ permezz ta’ avvenimenti u attivitajiet ta’ volontarjat li jlaqqgħu flimkien rappreżentanti ta’ gruppi ta’ etajiet differenti, sabiex il-ġenerazzjonijiet iżgħar u akbar fl-età jingħataw l-opportunità li jinteraġixxu u jiskambjaw fehmiet dwar is-suġġetti assoċjati ma’ Ewropa sostenibbli.

21. Il-fehim tad-diversità ġenerazzjonali għandu implikazzjonijiet importanti f’termini tat-tisħiħ tal-kapaċitajiet għall-iżvilupp ta’ relazzjonijiet interġenerazzjonali b’saħħithom u koeżjoni soċjali. Sabiex jiġi promoss id-djalogu bejn il-ġenerazzjonijiet iżgħar u dawk akbar fl-età, it-tfal għandhom jingħataw ukoll l-opportunità li jinvolvu ruħhom fi djalogu interġenerazzjonali, bil-ħsieb li tinħoloq esperjenza kondiviża ta’ djalogu kostruttiv filwaqt li jiġu żviluppati r-rispett reċiproku u l-empatija minn età bikrija.

JISTIEDNU LILL-ISTATI MEMBRI FIL-LIVELLI XIERQA BIEX:

22. Iqajmu kuxjenza dwar il-kunsiderazzjonijiet ta’ ekwità interġenerazzjonali fost dawk li jfasslu l-politika u jipprovdulhom l-evidenza, l-informazzjoni, id-data u r-riżorsi rilevanti oħra meħtieġa biex tissaħħaħ l-ugwaljanza bbażata fuq l-età fit-tfassil tal-politika.

23. Jesploraw possibbiltajiet biex fl-istrateġiji u l-politiki għaż-żgħażagħ jiġu inklużi, fejn xieraq, objettivi u miżuri, li jirriflettu d-dimensjoni interġenerazzjonali. Dawn l-objettivi u l-miżuri għandhom jiġu żviluppati abbażi tal-għarfien, l-evidenza u l-prattiki tajba, u f’konsultazzjoni ma’ gruppi varji ta’ żgħażagħ, l-organizzazzjonijiet rappreżentattivi tagħhom u partijiet ikkonċernati rilevanti oħra, sabiex jinkisbu eżiti ta’ politika aktar reattivi u inklużivi.

24. Jippromwovu u jiffaċilitaw, f’kooperazzjoni mill-qrib mal-organizzazzjonijiet taż-żgħażagħ, il-kunsilli taż-żgħażagħ, u l-awtoritajiet u l-komunitajiet lokali, reġjonali u nazzjonali, konsultazzjonijiet maż-żgħażagħ u l-parteċipazzjoni attiva u sinifikanti tagħhom fl-iżvilupp, l-implimentazzjoni u l-evalwazzjoni tad-dimensjoni interġenerazzjonali tal-politiki kollha relatati maż-żgħażagħ.

25. Jiffaċilitaw il-ħolqien ta’ opportunitajiet u spazji aċċessibbli għaż-żgħażagħ biex jinvolvu ruħhom fi djalogu interġenerazzjonali sinifikanti fil-proċessi tat-teħid ta’ deċiżjonijiet pubbliċi fl-oqsma kollha ta’ politika li jaffettwaw ħajjithom u l-benesseri tagħhom billi jimplimentaw miżuri mmirati li jippermettu l-involviment, b’mod partikolari, ta’ żgħażagħ b’inqas opportunitajiet u gruppi sottorappreżentati ta’ żgħażagħ.

26. Jesploraw modi biex jipprovdu spazju biex ilaqqgħu flimkien lil dawk li jfasslu l-politika, ir-riċerkaturi, dawk li jaħdmu maż-żgħażagħ u ż-żgħażagħ sabiex ikunu jistgħu jiżviluppaw għodod ta’ djalogu interġenerazzjonali bħal settijiet ta’ għodod ta’ djalogu interġenerazzjonali, u jiffaċilitaw l-aċċess ugwali għall-informazzjoni dwar kif l-ilħna taż-żgħażagħ jistgħu jinstemgħu permezz ta’ opportunitajiet ta’ djalogu interġenerazzjonali.

27. Jagħmlu użu mill-opportunitajiet ipprovduti mill-Korp Ewropew ta’ Solidarjetà u l-programmi Erasmus+ biex jappoġġaw l-iżvilupp u l-implimentazzjoni ta’ strateġiji ta’ tisħiħ tal-kapaċitajiet tal-organizzazzjonijiet taż-żgħażagħ u taż-żgħażagħ li jgħinu fl-iżvilupp tal-volontarjat komunitarju billi joħolqu sħubijiet li jirriflettu d-diversità tal-komunità kollha u l-ħtiġijiet ta’ ġenerazzjonijiet differenti.

28. Jesploraw possibbiltajiet fejn oqfsa eżistenti bbażati fuq il-kompetenza (12) għall-edukazzjoni, it-tagħlim u t-taħriġ formali u mhux formali tal-ħidma fost iż-żgħażagħ jistgħu jgħinu biex jirriflettu d-dimensjoni interġenerazzjonali fl-attivitajiet tal-ħidma fost iż-żgħażagħ.

JISTIEDNU LILL-ISTATI MEMBRI U LILL-KUMMISSJONI EWROPEA, FL-OQSMA TA' KOMPETENZA RISPETTIVI TAGĦHOM U FIL-LIVELLI XIERQA, B'ADERENZA MAL-PRINĊIPJU TAS-SUSSIDJARJETÀ, BIEX:

29. Jesploraw l-użu ta’ linji gwida, settijiet ta’ għodod (13) u mekkaniżmi eżistenti bħall-panels taċ-ċittadini (14) biex jappoġġaw l-integrazzjoni tad-dimensjoni taż-żgħażagħ fil-politiki settorjali u b’hekk itejbu l-koerenza tal-politika, sabiex jipprovdu politiki u servizzi li huma aktar reattivi għall-ħtiġijiet taż-żgħażagħ.

30. Ikomplu l-użu ta’ mekkaniżmi u pjattaformi parteċipattivi eżistenti, bħal sessjonijiet ta’ simulazzjoni tal-parlament taż-żgħażagħ u djalogu ta’ politika ma’ dawk li jfasslu l-politika fil-livell lokali, nazzjonali, reġjonali u Ewropew biex jiġi promoss djalogu interġenerazzjonali bejn iż-żgħażagħ u l-partijiet ikkonċernati b’mandati ta’ teħid ta’ deċiżjonijiet fil-livelli kollha.

31. Jużaw in-networks u l-għodod eżistenti, inkluż il-Eurodesk u l-Portal Ewropew taż-Żgħażagħ għall-promozzjoni ta’ informazzjoni faċli għall-utent dwar id-diversi possibbiltajiet tal-UE għall-iżvilupp u l-implimentazzjoni ta’ proġetti u inizjattivi li jappoġġaw id-djalogu interġenerazzjonali, is-solidarjetà interġenerazzjonali u l-ekwità interġenerazzjonali.

32. Jiffaċilitaw l-iskambju ta’ prattiki tajba li jkopru l-involviment konġunt ta’ ċittadini iżgħar u akbar fl-età f’attivitajiet ta’ solidarjetà kif ukoll fl-ippjanar tal-komunità, kif żviluppati fi programmi bħall-Erasmus+ u l-Korp Ewropew ta’ Solidarjetà, u t-tagħlim tul il-ħajja permezz ta’ għodod u pjattaformi eżistenti tal-UE, sabiex tiżdied il-koeżjoni soċjali fil-komunitajiet lokali.

33. Jorganizzaw attivitajiet ta’ tagħlim reċiproku, bħal seminars, attivitajiet ta’ tagħlim bejn il-pari jew forom rilevanti oħra ta’ kooperazzjoni bejn il-partijiet ikkonċernati minn oqsma ta’ politika differenti, iż-żgħażagħ u l-organizzazzjonijiet taż-żgħażagħ dwar il-promozzjoni tad-djalogu interġenerazzjonali, is-solidarjetà interġenerazzjonali u l-ekwità interġenerazzjonali.

34. Fi ħdan il-qafas finanzjarju u l-programmi eżistenti, jappoġġaw u, fejn possibbli, jesploraw l-istabbiliment ta’ spazji u inizjattivi għaż-żgħażagħ. Sabiex tissaħħaħ il-koeżjoni soċjali, jippermettulhom jiżviluppaw u jipparteċipaw f’attivitajiet li jippromwovu d-djalogu interġenerazzjonali.

JISTIEDNU LILL-KUMMISSJONI EWROPEA F'KONFORMITÀ MAL-PRINĊIPJU TAS-SUSSIDJARJETÀ BIEX:

35. Trawwem sinerġiji bejn il-politika taż-żgħażagħ u politiki u programmi oħra rilevanti għaż-żgħażagħ sabiex jintlaħqu l-objettivi tal-Istrateġija tal-UE għaż-Żgħażagħ, inkluż l-Għanijiet Ewropej dwar iż-Żgħażagħ # 3 “Soċjetajiet inklużivi”, u # 4, “Informazzjoni u djalogu kostruttiv”, bil-miri ta’ din tal-aħħar jinkludu d-djalogu u l-koeżjoni soċjali kif ukoll l-involviment fi djalogu rispettuż u mhux vjolenti.

36. Tenfasizza r-rwol tal-Koordinatur tal-UE għaż-Żgħażagħ fis-sensibilizzazzjoni dwar il-ħtieġa li jiġu indirizzati kunsiderazzjonijiet interġenerazzjonali fl-oqsma ta’ politika rilevanti kollha.

37. Tiffaċilita l-iskambju ta’ prattiki tajba bejn l-Istati Membri dwar it-trawwim tad-djalogu interġenerazzjonali u s-solidarjetà interġenerazzjonali billi jagħmlu użu mill-Portal Ewropew taż-Żgħażagħ, il-Wiki taż-Żgħażagħ u l-programmi u l-inizjattivi tal-UE bħall-Erasmus+, il-Korp Ewropew ta’ Solidarjetà, l-Ewropa Kreattiva u l-Bauhaus Ewropea l-Ġdida.

JISTIEDNU LILL-ATTURI KOLLHA INVOLUTI FL-ATTIVITAJIET TA' KOOPERAZZJONI EWROPEA FIL-QASAM TAŻ-ŻGĦAŻAGĦ BIEX:

38. Jippromwovu l-Jum Ewropew tas-Solidarjetà bejn il-Ġenerazzjonijiet li ilu jiġi ċċelebrat kull sena fid-29 ta’ April mill-2009 u jipprovdi opportunità tajba għall-Unjoni biex iġġedded l-impenn tagħha għat-tisħiħ tas-solidarjetà u l-kooperazzjoni bejn il-ġenerazzjonijiet sabiex tippromwovi soċjetà ġusta u sostenibbli (15).

39. Jistimulaw id-djalogu interġenerazzjonali sabiex jiġġieldu d-diskriminazzjoni fuq bażi ta’ età u l-etaiżmu billi jlaqqgħu flimkien gruppi ta’ etajiet differenti u jippermettulhom isiru jafu lil xulxin aħjar, jitgħallmu minn xulxin u jikkooperaw fil-ħajja tagħhom ta’ kuljum.

40. Jagħmlu sforzi konġunti biex jimplimentaw l-Għan Ewropew dwar iż-Żgħażagħ #4 billi jinvolvu ġenerazzjonijiet differenti permezz ta’ attivitajiet konġunti mmirati lejn l-involviment tal-komunitajiet lokali fil-ġlieda kontra d-diżinformazzjoni mmirata u l-kampanji ta’ propaganda. Fejn xieraq, jenħtieġ li l-programmi tal-litteriżmu medjatiku mmirati lejn il-bini tar-reżiljenza tas-soċjetà fid-dawl ta’ kampanji mmirati ta’ diżinformazzjoni u miżinformazzjoni jiġu evalwati u kkunsidrati għall-espansjoni kemm fl-edukazzjoni formali kif ukoll f’kuntesti ta’ tagħlim mhux formali. Dan huwa partikolarment importanti fil-kuntest ta’ kampanji ta’ diżinformazzjoni u miżinformazzjoni f’sitwazzjoni ta’ kriżi bħal fil-każ tal-pandemija tal-COVID-19 u l-gwerra ta’ aggressjoni Russa kontra l-Ukrajna fl-2022.

(1) Għall-finijiet ta' dawn il-Konklużjonijiet tal-Kunsill, ‘djalogu’ huwa mifhum li jfisser ‘djalogu interġenerazzjonali’.

(2) Deċiżjoni (UE) 2021/2316 tal-Parlament Ewropew u tal-Kunsill tat-22 ta' Diċembru 2021 dwar Sena Ewropea taż-Żgħażagħ (2022), ĠU L 462, 28.12.2021, p.1.

(3) L-għarfien espert dwar iż-żgħażagħ huwa mifhum li jfisser l-għarfien taż-żgħażagħ dwar dak li raw jaħdem u jiffunzjona sew.

(4) It-tweġibiet tal-Istati Membri fi kwestjonarji aġġornati perjodikament dwar il-miżuri adottati mill-Istati Membri fil-qasam tal-edukazzjoni u ż-żgħażagħ matul il-pandemija tal-COVID-19 taħt il-presidenzi HR, DE, PT u SI.

(5) Il-Green Paper tal-Kummissjoni dwar it-Tixjiħ: Inrawmu solidarjetà u responsabbiltà bejn il-ġenerazzjonijiet, COM (2021) 50 final, ĠU C 50, 27.1.2021, p. 21.

(6) Rapport speċjali EURACTIV Golden years: Opportunities for Europe's ageing population, 22 ta' Ġunju 2022, b'referenza għal Edwards Lifesciences' Unifying Generations: Building the Pathway to Intergenerational Solidarity, 21 ta' Ġunju 2022.

(7) Il-politiki relatati maż-żgħażagħ huma politiki li jaffettwaw il-ħajja taż-żgħażagħ u li l-komponent integrali tagħhom huwa t-titjib tal-kondizzjonijiet tal-għajxien u l-opportunitajiet taż-żgħażagħ, flimkien ma' appoġġ għal possibbiltajiet ugwali ta' parteċipazzjoni fil-ħajja ekonomika, soċjali u politika.

(8) Nota ta' Politika tal-UNECE dwar it-Tixjiħ Nru 18, Marzu 2017.

(9) Il-politiki ta' appoġġ relatati maż-żgħażagħ huma bbażati fuq il-valutazzjoni tal-ħtiġijiet taż-żgħażagħ u jindirizzaw aspetti differenti tal-politiki pubbliċi li mhumiex koperti minn dokumenti ta' politika aktar ġenerali, pereżempju l-benesseri, is-saħħa mentali, l-akkomodazzjoni, l-aċċess għall-infrastruttura jew is-servizzi, eċċ.).

(10) L-Istrateġija dwar l-Ugwaljanza bejn il-Ġeneri għall-2020-2025 tipprovdi qafas għall-ħidma tal-Kummissjoni Ewropea dwar l-ugwaljanza bejn il-ġeneri u tistabbilixxi l-objettivi tal-politika u l-azzjonijiet ewlenin għall-perjodu 2020-2025. Komunikazzjoni tal-Kummissjoni, COM (2020) 152 final.

(11) Għall-finijiet ta' dawn il-konklużjonijiet tal-Kunsill, “professjonist ieħor” huwa mifhum li jfisser persuna, li normalment titqies - skont il-kuntest nazzjonali differenti - bħala mentor, edukatur, akkademiku, għalliem jew ħarrieġ, li tipprovdi struzzjoni jew taħriġ lil dawk li jfasslu l-politika, lil dawk li jaħdmu maż-żgħażagħ u lill-voluntiera li jaħdmu fil-qasam taż-żgħażagħ bl-għan li jkunu jistgħu jitgħallmu l-ħiliet li jeħtieġu għall-impjieg jew l-attivitajiet tagħhom.

(12) Rakkomandazzjoni tal-Kunsill tal-Ewropa CM/Rec(2017)4 tal-Kumitat tal-Ministri lill-Istati Membri dwar il-ħidma fost iż-żgħażagħ.

(13) OECD (2020), Governance for Youth, Trust and Intergenerational Justice: Fit for All Generations? OECD Public Governance Reviews, OECD Publishing, Paris or United Nations Youth Strategy, youth marker methodology, Youth 2030 Working with and for young people.

(14) COM(2022) 404 final: Il-Panels taċ-Ċittadini jippermettu liċ-ċittadini jaħsbu b'mod konġunt dwar suġġetti rilevanti għalihom. Pereżempju, il-Panels taċ-Ċittadini Ewropej kienu karatteristika ewlenija tal-Konferenza dwar il-Futur tal-Ewropa. Kif kien il-każ f'din il-Konferenza, hemm bżonn li l-parteċipanti jintgħażlu b'mod aleatorju. Iżda hemm bżonn ukoll li jirriflettu d-diversità u d-demografija tal-Ewropa. Hemm bżonn li terz tal-parteċipanti jkunu żgħażagħ. Meta jkun xieraq, “rapport taċ-ċittadini” jiġi integrat fil-valutazzjoni tal-impatt, li jiġbor fil-qosor l-eżiti ta' dawn il-proċessi parteċipattivi u deliberattivi. Meta l-parteċipanti kollha jkunu żgħażagħ, dan ikun magħruf bħala “test taż-żgħażagħ”. L-ewwel waħda minn din il-ġenerazzjoni l-ġdida ta' Panels taċ-Ċittadini ser titnieda fil-kuntest tad-diskors dwar l-Istat tal-Unjoni tal-2022.

(15) Deċiżjoni Nru 940/2011/UE tal-Parlament Ewropew u tal-Kunsill tal-14 ta' Settembru 2011 dwar is-Sena Ewropea għat-Tixjiħ Attiv u s-Solidarjetà bejn il-Ġenerazzjonijiet (2012), ĠU L 246/5, 23.9.2011.